[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000004", "text": "Venezuelo kaj C\u0302inio: c\u0302u solida rilato au\u0306 malplenaj vortoj?"}, {"text_idx": "#000005", "text": "Dum pli ol 20 jaroj, Venezuelo estis la plej proksima aliancano de C\u0302inio en Latinameriko. Tamen, la terura ekonomia kolapso de la lando, la sankcioj truditaj de Usono kaj nova imposto pri petrolimportado trudita de C\u0302inio dubigis la estontecon de la alianco."}, {"text_idx": "#000006", "text": "Praktike, la alianco konsistas el dekoj da interkonsentoj en kiuj Venezuelo ricevis monon kontrau\u0306 naftaj sendoj. Venezuelaj kritikistoj asertas ke c\u0302i tiu plano estas s\u0302uldiga kaptilo, kiu alportis malmultan au\u0306 neniun avantag\u0302on al venezuelanoj. Tamen, la venezuela kaj c\u0302ina registaroj asertas ke la alianco estas kerna por Venezuelo."}, {"text_idx": "#000007", "text": "C\u0302inio kaj Venezuelo farig\u0302is proksimaj aliancanoj en la fruaj 2000-aj jaroj, kiam Hugo Cha\u0301vez ekregis kun forta kontrau\u0306imperiisma, kontrau\u0306usonisma kaj internacia kontrau\u0306liberala sinteno. En la rapida kresko de C\u0302inio, Cha\u0301vez vidis s\u0302ancon akceli sian idealon de \u201cplurpolusa mondo\u201d. Siaflanke C\u0302inio vidis en Venezuelo pordon al Latinameriko kaj Karibio, kaj ankau\u0306 fonton de krudaj materialoj kaj tre bezonataj merkatoj por siaj produktoj."}, {"text_idx": "#000008", "text": "Krome, ambau\u0306 registaroj malakceptis c\u0302iun \u201cinternacian enmiksig\u0302on en siajn internajn aferojn\u201d, inkluzive kritikojn pri sia homrajta historio. Tiuj asertitaj valoroj estas en la centro de iliaj politikaj, ekonomiaj kaj financaj rilatoj. Male al aliaj internaciaj kreditoroj, kiel la Monda Banko kaj la Internacia Mona Fonduso, C\u0302inio ofertis al Venezuelo novan financadon sen kondic\u0302oj."}, {"text_idx": "#000009", "text": "En 2020, Venezuelo ricevis 68 700 milionojn da usonaj dolaroj de C\u0302inio, el kiuj 91% estis s\u0302tat-al-s\u0302tataj pruntoj. C\u0302i tio reprezentas preskau\u0306 duonon de c\u0302iuj c\u0302inaj pruntoj al Latinameriko kaj Karibio en la sama periodo. Venezuelo promesis repagi C\u0302inion per nafto, kies kvanto variis lau\u0306 g\u0302ia prezo."}, {"text_idx": "#000010", "text": "La kontanta mono de C\u0302inio estis akompanata de aparta rakonto: c\u0302inaj financoj estis parto de duflanka kunlaboro por plibonigi la sociekonomian disvolvig\u0302on de Venezuelo, profitigi ambau\u0306 landojn kaj farig\u0302i modelo de \u201csud-sudaj rilatoj\u201c. En 2014, ambau\u0306 landoj eniris \u201campleksan strategian aliancon\u201c."}, {"text_idx": "#000011", "text": "C\u0302inaj kaj venezuelaj oficialuloj kaj ilia vasta reto de s\u0302tataj filiaj amaskomunikiloj vicig\u0302is por prezenti C\u0302inion kiel kernan aliancanon de Venezuelo. Tamen, neniu el la interkonsentoj estas publike havebla."}, {"text_idx": "#000012", "text": "Kun la malmulta disponebla informo, venezuelaj spertuloj kaj sendependaj amaskomunikiloj faris g\u0302isfundajn analizojn de la financado kaj atingis tre malsaman konkludon."}, {"text_idx": "#000013", "text": "Iuj kritikantoj konsideras ke la financado estas malutila kaj ke Venezuelo estis gvidata de sia propra registaro kaj de C\u0302inio en s\u0302uldigan kaptilon. Per \u201cs\u0302uldiga kaptilo\u201d oni aludas al prunta praktiko en kiu s\u0302uldo farig\u0302as tro peza s\u0302arg\u0302o por la prunteprenanta lando, kio siavice donas al C\u0302inio pli da potenco politika kaj ekonomia. Kritikantoj atentigas ke la pagokondic\u0302oj estas tro penigaj kaj kontribuas al la venezuela humanitara krizo per reduktado de registaraj enspezoj."}, {"text_idx": "#000014", "text": "Aliaj internaciaj observantoj konsideris ke c\u0302inaj financoj kaj investoj en Venezuelo efektive estas situacio en kiu c\u0302iuj perdas. Krom la evidenta perdo de naturaj kaj ekonomiaj rimedoj, la lukto de Venezuelo pagi la s\u0302uldon damag\u0302as la bildon de C\u0302inio eksterlande, inkluzive de g\u0302iaj projektoj pri Zono kaj Vojo."}, {"text_idx": "#000015", "text": "Pri la rezultoj, venezuelaj kritikantoj ankau\u0306 denuncis ke multaj, au\u0306 ec\u0302 la plimulto, el la projektoj financitaj de C\u0302inio rilate al infrastrukturo, mas\u0302inaro kaj materialo en la nafta, minada kaj energia industrioj ne finig\u0302is, malgrau\u0306 milionvaloraj investoj; kaj ke c\u0302ina financado ne utilis por plibonigi la vivkondic\u0302ojn de venezuelanoj. Lau\u0306 ilia vidpunkto, Venezuelo repagas al C\u0302inio koste de venezuelanoj. Dume, la lando ne rikoltis palpeblajn avantag\u0302ojn de la ricevita financado."}, {"text_idx": "#000017", "text": "Komence de 2019, Usono trudis pliajn sankciojn al Petro\u0301leos de Venezuela (PDVSA), la s\u0302tata naftokompanio kiu provizas pli ol 90% de la eksportaj enspezoj. G\u0302is tiam, usonaj rafinejoj estis la c\u0302efaj ac\u0302etantoj de peza nafto el Venezuelo."}, {"text_idx": "#000018", "text": "Tiam, C\u0302inio farig\u0302is la c\u0302efa celloko por venezuelaj naftaj eksportaj\u0302oj, ricevante la nafton per kas\u0302aj rimedoj. Lau\u0306 Bloomberg, inter la mekanismoj uzataj de komercistoj estas miksi venezuelan krudmaterialon kun aliaj aldonaj\u0302oj en praktiko konata kiel \u201cdopado\u201d, transs\u0302ipaj transdonoj, pagoj per s\u0302elaj kompanioj, kaj s\u0302ipoj kiuj silentigas siajn satelitajn signalojn."}, {"text_idx": "#000019", "text": "C\u0302inio ne faris realan agon por c\u0302esigi la sendojn. Male, c\u0302inaj oficialuloj, inkluzive la c\u0302inan ambasadoron en Venezuelo, Li Baorong, ofte kritikas la altrudon de sankcioj al Venezuelo kiel nepravigeblan kaj kontrau\u0306leg\u0302an, asertante ke ili estas ofendo al la suvereneco de Venezuelo."}, {"text_idx": "#000021", "text": "Malgrau\u0306 la defia retoriko kaj la konsento de C\u0302inio pri neklaraj sendoj de Venezuelo, sankcioj malhelpis la aferon kiel kutime. En au\u0306gusto 2019, kiam Usono minacis trudi sankciojn al eksterlandaj energiaj kompanioj kiuj komercas au\u0306 laboras kun PDVSA, la s\u0302tata C\u0302ina Nacia Nafta Korporacio (CNPC) nuligis rektajn ac\u0302etojn de venezuela nafto."}, {"text_idx": "#000022", "text": "Pli ol unu jaron poste, Reuters raportis ke rektaj ekspedicioj rekomencig\u0302is, probable antau\u0306vide al s\u0302ang\u0302o de registaro en Usono. Tamen, pliig\u0302is nerektaj sendaj\u0302oj kiuj evitas sankciojn, indiko ke oficialaj c\u0302inaj entoj povas malfidi pri sankcioj kontrau\u0306 ili."}, {"text_idx": "#000023", "text": "En majo 2021, C\u0302inio postulis novan median imposton pri naftaj importadoj, refoje provante c\u0302u la c\u0302ina-venezuela partnereco superas komunan retorikon."}, {"text_idx": "#000024", "text": "La nova imposto signife pliigas la prezon de venezuela nafto en C\u0302inio kaj malpliigas la enspezon pro g\u0302ia importado, malinstigante komercistojn partopreni en jam altriska operacio. La venezuela registaro ne decidis pri la afero, dum sendependaj fakuloj avertis ke la nova imposto povus negative influi la venezuelajn naftajn eksportaj\u0302ojn."}, {"text_idx": "#000025", "text": "C\u0302inio kaj Venezuelo diras ke ilia alianco estas same grava kiel antau\u0306e, sed la venezuela registaro ne ricevis multe da subteno por dau\u0306rigi la naftan industrion, kiu iam estis centra. Fakuloj c\u0302e Argus Media, sendependa londona amaskomunikilo kiu raportas pri energiaj kaj varaj merkatoj, atentigas ke C\u0302inio s\u0302ajnas pli interesata pri \u201cdoni manon al s\u0302tataj rafinejoj ol teni la kranon malfermita por venezuela krudmaterialo\u201d, indikante ke la prioritatoj en Pekino s\u0302ang\u0302ig\u0302is."}, {"text_idx": "#000026", "text": "C\u0302i tiu artikolo estas parto de enketo de la Civitana Amaskomunikila Observejo pri konkurencaj rakontoj pri la Iniciato C\u0302ina Zono kaj Vojo, kaj esploras kiel socioj kaj komunumoj havas malsamajn perceptojn pri la eblaj avantag\u0302oj kaj damag\u0302oj de disvolvig\u0302o gvidata de C\u0302inio. Por pliaj informoj pri c\u0302i tiu projekto kaj g\u0302iaj metodoj, klaku c\u0302i tie."}, {"text_idx": "#000034", "text": "Kiel banglades\u0302aj teolaboristoj povas travivi kun taga salajro de malpli ol du dolaroj?"}, {"text_idx": "#000037", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}, {"text_idx": "#000038", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}, {"text_idx": "#000039", "text": "Speciala danko al niaj multaj subtenantoj"}]